Ruth Westheimer

Ruth Westheimer (nome de soltera: Karola Ruth Siegel; ) foi una sexóloga xermano-americana, autora y divulgadora per radio y televisión. Foi conocida tamién como Dra. Ruth.

 Biografía 
Ruth Westheimer nació nuna familia de xudíos ortodoxos, fía única d'Irma (de soltera, Hanauer) y Julius Siegel. El so padre foi deteníu pola Gestapo en 1938 y poco depués, en xineru 1939, foi unviada a un orfanatu en Heiden (Suiza), nun "Kindertransport" xunto a otros neños xudíos. La so madre quedóse, xuntu cola so güela, n'Alemaña y nun se tuvieron más noticies d'ellos, nin del padre, a partir de 1941. Suponse que fueron muertos pol nazismu, posiblemente n'Auschwitz.

Tres la guerra emigró al mandatu británicu de Palestina, y depués xunióse a la Haganá onde, magar la so escasa estatura de 140 cm, recibió entrenamientu como tiradora d'élite y esploradora. N'Israel abandonó'l nome de Karola y tomó namás el so segundu nome de Ruth. El día del so 20 aniversariu, mientres la guerra árabe-israelina, foi mancada por una esplosión de morteru y casi perdió los dos pies. Dos años depués emigró a París, onde estudió psicoloxía na Sorbona. En 1956 emigró a Estaos Xuníos, como madre soltera con una fía que yera malapenes un ñácaru, y fixo dellos trabayos precarios pa siguir colos estudios. Llogró un máster na New School (1959), y más palantre (1970), doctoróse n'educación pola Universidá de Columbia. Foi profesora en diverses universidaes y tuvo un consultoriu de sexoloxía.

A partir de 1980 participó nun programa radiofónicu sobre sexualidá, Sexually Speaking, que siguió hasta 1990. Depués empecipió un programa de televisión, The Dr. Ruth Show, que tuvo una gran audiencia, yá que daba conseyos serios y científicos, respetuosamente, pero d'una forma atenta y cercana. A partir d'ehí participó n'otros munchos programes y llegó a escribir 45 llibros sobre sexu y sexualidá.

Recibió numberoses reconocencies: foi introducida al Radio Hall of Fame, recibió la Medaya Magnus Hirschfeld, la Medaya d'Honor Ellis Island, la medaya Leo Baeck, el premiu a la planificación familiar Margaret Sanger y la Orde al Méritu de la República Federal Alemana.

 Vida personal 
Tocantes a la so vida personal, casó trés vegaes. Depués de dos matrimonios bien curtios, el postreru foi con Manfred Westheimer, tamién un superviviente del nazismu, de quien tomó l'apellíu. Westheimer adoptó a la fía que tuviera en París y tuvieron xuntos un fíu.

A pesar de ser ciudadana d'Estaos Xuníos dende 1965, recuperó en 2007 tamién la nacionalidá alemana pola mor del "German Citizenship Project", que facía posible a los americanos a los que quitaron la so nacionalidá alemana pol nazismu de recuperala.

 Referencies 

 Enllaces esternos 

Categoría:Sexoloxía
Categoría:Nazismu
Categoría:Persones de Baxa Saxonia
Categoría:Científicos y científiques d'Estaos Xuníos
Categoría:Escritores d'Alemaña
Categoría:Escritores d'Estaos Xuníos
Categoría:Sociólogos y sociólogues d'Estaos Xuníos